arnastofnun/IGC-2024 huggingface dataset:
Mannshvörf á Íslandi

Mannshvarf er skilgreint samkvæmt alþjóðalögum sem atvik þar sem einstaklingur hverfur, með óútskýrðum hætti. Lögreglan fær reglulega tilkynningar um horfna einstaklinga. Þegar lögreglan hefur eftirgrennslan að þessum einstaklingum, koma þeir í leitirnar yfirleitt 1-2 sólarhringum eftir að tilkynning berst. Í einhverjum tilfellum ber eftirgrennslan ekki árangur. Ef horfinn einstaklingur finnst ekki eftir tiltekinn tíma þá er leit hætt og málið kólnar niður. Talað er um kalt mál ef einstaklingur hefur verið horfinn í meira en þrjá mánuði. Kalt mannshvarf er skilgreint þannig að ekki sé hafið yfir allan skynsamlegan vafa að viðkomandi sé á lífi, ekki sé hægt að staðfesta með óhyggjandi hætti hver urðu örlög viðkomandi og hvar hann var síðast staðsettur. Ástæður mannshvarfa eru misjafnar. Þau geta borið að þannig að einstaklingur lætur sig hverfa, í lengri eða skemmri tíma. Þau geta einnig komið til vegna slysa eða sjálfsvíga og verða þau þá með þeim hætti að einstaklingur fellur í sjó, vatn eða gjótu. Þá geta mannshvörf einnig stafað af mannavöldum og hafa að minnsta kosti fimm óupplýst mannshvörf verið rannsökuð sem manndrápsmál á Íslandi. Þá hafa tvö mál sem upphaflega voru rannsökuð sem mannhvarfsmál verið upplýst sem manndrápsmál.
Jafnríkjandi

Jafnríki, á við um samsætur (allel) á geni sem hafa báðar áhrif á svipfarseiginleika. Þær eru hvorki ríkjandi né víkjandi. Algengasta dæmið eru ABO blóðflokkarnir. A og B samsæturnar eru jafnríkjandi, en báðar eru ríkjandi yfir O gerðina. Einnig er þekktar samsætur á "roan" geninu í nautgripum4. Annað allelið gefur dökkan lit og hitt hvítan. Arfblendnir nautgripir eru dökkir með hvíta díla.
Cumberland-skagi

Cumberland-skagi er skagi sem liggur í suðaustur frá Baffinslandi í Núnavút í Kanada. Norðurheimskautsbaugurinn þverar skagann. Suðaustan við skagann Labradorhaf en Davis-sund aðskilur hann frá Grænlandi. Í suðvestri er Cumberland-sund sem aðskilur skagann frá Hall-skaga sem tilheyrir Baffinslandi.

Landslag Cumberland-skaga einkennist af freðmýri. Hann er fjöllóttur en stærsta fjallið er Oðinsfjall ("Mt. Odin") sem er 2.147 m hátt.

Inúitaþorpið Pangnirtung liggur á suðvesturhluta skagans ásamt Auyuittuq-þjóðgarði.
Thabo Mbeki

Thabo Mvuyelwa Mbeki (f. 18. júní 1942) er suður-afrískur stjórnmálamaður sem var annar forseti Suður-Afríku, frá 1999 til 2008. Þann 20. september 2008, aðeins níu mánuðum áður en seinna kjörtímabili hans átti að ljúka, lýsti Mbeki yfir afsögn sinni úr embætti vegna þrýstings frá miðstjórn Afríska þjóðarráðsins eftir að dómarinn Christopher Nicholson úrskurðaði að Mbeki hefði skipt sér með ólögmætum hætti af rannsókn á spillingarmálum keppinautar síns, Jacobs Zuma. Þann 12. janúar 2009 var ákvörðun Nicholsons ógilt eftir áfrýjun, en Mbeki tók þó ekki aftur við embætti.

Á forsetatíð Mbeki óx suður-afríski efnahagurinn að meðaltali um 4.5% á ári og ýmis ný millilaunastörf urðu til. Svarta millistéttin stækkaði ört með hjálp ríkisstyrkja og -verkefna í þágu svartra Suður-Afríkumanna. Vöxturinn jók eftirspurn eftir menntuðum sérfræðingum sem hafði áður dalað vegna fólksflótta frá hárri glæpatíðni, en gerði lítið til að bæta úr atvinnuleysi meðal ómenntaðra verkamanna, sem töldu til sín meirihluta landsmanna. Stjórn Mbeki laðaði erlenda fjárfesta til landsins og gerði Suður-Afríku að miðpunkti hagvaxtar í Afríku. Mbeki ræktaði einnig efnahagsbandalag Suður-Afríku við Brasilíu, Rússland, Indland og Kína og stofnaði sérstakan samræðuvettveng ásamt Indlandi og Brasilíu (IBSA).

Mbeki var sáttasemjari og milligöngumaður í ýmsum deilumálum í Afríku, meðal annars í Búrúndí og á Fílabeinsströndinni, og lék hlutverk í gerð nokkurra mikilvægra friðarsáttmála. Mbeki sá um að breyta Afríska einingarbandalaginu í Afríkusambandið. Mbeki var hins vegar gagnrýndur fyrir aðgerðaleysi sitt í samskiptum Suður-Afríku við Simbabve. Gagnrýnendur hans telja að hann hafi haldið lífi í einræðisstjórn Roberts Mugabe með þeim afleiðingum að þúsundir Simbabvemanna létu lífið og efnahagur nágrannaríkjanna bað hnekki. Mbeki var áberandi sem leiðtogi Sambands hlutlausra ríkja í Sameinuðu þjóðunum. Mbeki reyndi að semja um aðild Suður-Afríku að öryggisráði Sameinuðu þjóðanna og kallaði á eftir umbótum í skipulagi þess.

Mbeki hefur verið gagnrýndur um allan heim fyrir viðhorf sitt til alnæmis. Hann hefur dregið í efa að tengsl séu milli HIV-veirunnar og alnæmis og telur að tengslin milli fátæktar og tíðni alnæmis í Afríku afsanni að alnæmi sé af völdum veirusýkinga. Ríkisstjórn Mbeki bannaði notkun andretróveirulyfja á ríkisreknum sjúkrahúsum en talið er að þetta hafi ollið um 330.000 til 365.000 dauðsföllum. Mbeki hefur einnig verið gagnrýndur fyrir að svara allri gagnrýni á ríkisstjórn sína með ásökunum um kynþáttahyggju.
Quercus nigra

Quercus nigra er meðalstór eikartegund sem er aðallega í miðsuður- og austur-Bandaríkjunum, frá New Jersey til Texas, og inn til Oklahoma, Kentucky og suður Missouri. Hún vex á láglendi upp í 450 m hæð.
21. júní

21. júní er 172. dagur ársins (173. á hlaupári) samkvæmt gregoríska tímatalinu. 193 dagar eru eftir af árinu.

Atburðir.
Gústi Guðsmaður

Guðmundur Ágúst Gíslason (29. ágúst 1897 – 12. mars 1985), betur þekktur sem Gústi guðsmaður, fæddist í Dýrafirði, ólst upp í Hnífsdal og á Ísafirði en flutti svo árið 1929 til Siglufjarðar og átti þar heima að mestu upp frá því. Hann var fiskimaður.

Bátur hans "Sigurvin SI 16" er sýningagripur á Bátahúsi Síldarminjasafns Íslands.

Gústi gerði út bát sinn í kompaníi við Guð almáttugan og tekjur af útgerðinni runnu til hjálparstarfs í fjarlægum heimsálfum.
Verne Troyer

Vernon Jay "Verne" Troyer (1. janúar 1969 – 21. apríl 2018) var bandarískur leikari.
Armeníueik

Armeníueik (fræðiheiti: "Quercus pontica") er lágvaxin eikartegund sem er ættuð frá vestur Kákasusfjöllum í Georgíu og norðaustur Tyrklandi og Armeníu, þar sem hún vex í 1.300–2.100 m. hæð.
Lífeik

Lífeik (fræðiheiti: "Quercus virginiana") er eikartegund ættuð frá suðaustur Bandaríkjunum. Þó að margar aðrar eikartegundir séu kallaðar "live oak", þá er lífeik sérstaklega einkennandi fyrir gömlu suður bandaríkin. Mörg mjög stór og gömul eintök af lífeik finnast í dag inn til landsins í suður Bandaríkjunum.

Flokkun.

Nokkuð óviss staða er með stöðu tegundarinnar og er það sérstaklega tvær tegundir (eða undirtegundir eftir hvaða greiningu er farið eftir) samkvæmt "Flora of North America", en þær eru taldar undirtegundir af United States Forest Service: "Quercus fusiformis" ("Q. virginiana" var. "fusiformis") og "Quercus geminata" ("Q. virginiana" var. "geminata").

Málin flækjast einnig af því að hún myndar auðveldlega blendinga við þær, sem og við "Q. minima", "Q. bicolor", "Q. durandii", "Q. lyrata", "Q. macrocarpa" og "Q. stellata".

Þó að lífeik haldi blöðunum allt árið er hún ekki fullkomnlega sígræn. Hún fellir gömlu laufin áður en ný koma að vori.
Hnjúkur

Hnjúkur getur átt við:
Bettenhoven

Bettenhoven er smábær í Belgíu. Er talið að nafn Beethovens sé leitt af heiti bæjarins.

Í dag tilheyrir bærinn sveitarfélaginu Waremme, í franska hluta Belgíu í héraðinu Liège en var áður sjálfstætt bæjarfélag þar til það sameinaðist 1977. Kirkjan í bænum er tileinkuð Lambert af Maastricht.

Nafnið Bettenhoven er flæmsk-hollenskt en er Betincoû á fransk-vallónsku.
Sigríður J. Friðjónsdóttir

Sigríður J. Friðjónsdóttir (f. 1961) er ríkissaksóknari Íslands. Hún tók við embættinu 4. apríl 2011 og var skipuð af Ögmundi Jónassyni innanríkisráðherra.

Sig­ríður lauk embætt­is­prófi í lög­fræði frá Há­skóla Íslands 1986 og lærði til í Uni­versity Col­l­e­ge London árið 1987.

Hún hef­ur verið sak­sókn­ari við embætti rík­is­sak­sókn­ara frá 10. ág­úst 1998, og var vara­rík­is­sak­sókn­ari frá 1. sept­em­ber 2008.
Lee Harvey Oswald

Lee Harvey Oswald (18. október 1939 – 24. nóvember 1963) var bandarískur marxisti og fyrrum landgönguliði í Bandaríkjaher sem myrti John F. Kennedy Bandaríkjaforseta þann 22. nóvember árið 1963. Oswald hafði verið leystur úr herþjónustu eftir að hann gekk til liðs við Sovétríkin í október árið 1959. Hann bjó í hvítrússnesku borginni Minsk þar til í júní árið 1962, en þá sneri hann heim til Bandaríkjanna ásamt rússneskri eiginkonu sinni, Marínu, og settist að í Dallas. Oswald hlaut styrk frá utanríkisráðuneyti Bandaríkjanna til þess að snúa aftur heim þar sem umsókn hans um sovéskan ríkisborgararétt hafði verið synjað.

Fimm rannsóknarlið sem skipuð voru af ríkisstjórninni komust að þeirri niðurstöðu að Oswald hefði skotið Kennedy til bana frá sjöttu hæð Texas-skólabókasafnsins á meðan Kennedy ók á opnum bíl um Dealey-torg í Dallas. Um 45 mínútum eftir að Oswald drap Kennedy skaut hann einnig lögreglumanninn J. D. Tippit til bana úti á götu. Oswald flúði síðan inn í kvikmyndahús en var þar handtekinn fyrir morðið á Tippit. Oswald var síðan ákærður fyrir morðið á Kennedy en neitaði sök og sagðist vera „blóraböggull“. Tveimur dögum síðar réðst næturklúbbseigandinn Jack Ruby að Oswald í beinni útsendingu í kjallara lögreglustöðvarinnar í Dallas og skaut hann til bana.

Í september árið 1964 úrskurðaði Warren-nefndin að Oswald hefði verið einn að verki og hefði myrt Kennedy með því að skjóta þremur skotum úr glugga Texas-skólabókasafnsins. Þessi niðurstaða var í samræmi við fyrri rannsóknir alríkislögreglunnar, leyniþjónustunnar og lögreglunnar í Dallas. Niðurstaðan er mjög umdeild þrátt fyrir að rannsóknir á byssukúlunum, vettvangi glæpsins og vitnisburði sjónarvotta styðji hana. Skoðanakannanir benda til þess að meirihluti Bandaríkjamanna efist um opinberu skýringuna á morðinu og fjöldi samsæriskenninga hefur verið lagður fram í gegnum árin.
Pinus squamata

Pinus squamata (zh: 巧家五针松) er furutegund sem finnst aðeins á einum stað í Qiaojia-héraði, Norðaustur-Yunnan, Kína, í um 2200 m hæð. Einungis er vitað um 20 tré.

Tegundina fann J.Q. Pangzhao í apríl 1991. Síðar það ár rannsakaði Li Xiang-Wang tegundina og lýsti henni árið 1992. Hún líkist að mörgu leyti P. rzedowskii og sumum öðrum furum í undirættkvíslinni Cembroides.

Lýsing.

Hæð á fullvöxnum trjám er ekki þekkt þar sem ekkert þekktra trjáa er fullvaxið, en þau gætu hugsanlega náð 30 m hæð eða meira. Búsvæðið er opið skóglendi, runnlendi, og graslendi þar sem tegundin vex í bland við P. yunnanensis.

Hún er með keilulaga krónu og grágrænan börk sem flagnar og verður brúnn með aldri, svipað og hjá hinni skyldu næfurfuru (P. bungeana). Sprotarnir eru rauðleitir til grænbrúnir og ýmist hærðir eða hárlausir. Barrnálarnar eru 4 til 5 saman, hangandi, 9 til 17 cm langar og 0,8 mm breiðar, gljáandi grænar að ofan með hvítri loftaugarás að neðan.

Könglarnir eru keilulaga til egglaga, rauðbrúnir, og 9 cm langir og 6 cm breiðir þegar þeir eru opnir. Þeir opnast við þroska í september til október á öðru ári og sleppa aflöngum svörtum fræjunum (4-5 mm löng með 16 mm væng).

Verndun.

"Pinus squamata" er sjaldgæfasta þekkta tegund fura, en "Pinus torreyana", (í útrýmingarhættu) næstsjaldgæfust. Útbreiðslusvæðið er nú friðað og hefur tegundinni verið fjölgað með því að planta henni út í því.
Hrappsstaðir í Svarfaðardal

Hrappsstaðir er bær í Svarfaðardal skammt frá Dalvík. Hann stendur á hæð ofan þjóðvegarins. Ofan bæjar eru grónar hlíðar Böggvisstaðafjalls. Niður af bænum eru flatlendar mýrar og flæðilönd á bökkum Svarfaðardalsár. Bærinn er sums staðar nefndur Hrafnsstaðir og ekki er vitað hvort nafnið er upprunalegra. Hans er fyrst getið í Svarfdæla sögu og er víða nefndur í gömlum heimildum. Þar var bænhús í kaþólskum sið. Á Hrappsstöðum er stundaður hefðbundinn blandaður búskapur.
Brautarholt golfvöllur

Brautarholt golfvöllur

Brautarholt golfvöllur, skammstöfun GBR, er staðsettur á Kjalarnesi í Reykjavík. Völlurinn er í stórbrotnu landslagi við sjávarsíðuna.

Golfklúbburinn (GBR) var stofnaður 16.mars 2011 og ári seinna eða ágúst 2012 voru fyrstu 9 holur opnaðar. Árið 2017 var völlurinn stækkaður í 12 holur. Skipulag brauta voru hannaðar af Edwin Roald en hönnun vallarins af Michael Kelly. Golfkúbbur Brautarholts (GBR) er aðili að Golfsambandi Íslands, GSÍ og aðili að Golf Iceland frá árinu 2012.
1. deild kvenna í knattspyrnu 1997

Leikar í 1. deild kvenna í knattspyrnu hófust í 16. sinn árið 1997.
Pinus rzedowskii

Pinus rzedowskii, er furutegund sem er einlend í Coalcoman héraði í vestur Michoacan, í suðvestur Mexíkó. Hún verður 15 til 30m há.
Dunaliella

Dunaliella er ættkvísl af þörunga ættinni "Dunaliellaceae". "Dunaliella" sp. eru hreyfanlegir, einfrumungar, staf- til egglaga (9−11 µm) grænþörungar ("Chlorophyta") sem eru algengir í saltvatni. Þeir eru auðveldir í ræktun og mynda ekki klumpa eða þræði.

Tegundir.

Þekktasta tegundin er hin saltþolna "Dunaliella salina". Ný tegund af "Dunaliella" var uppgötvuð í Atacamaeyðimörkinni 2010. Sú tegund er talin lifa af á raka sem safnast á köngulóavefjum.
Pinus maximinoi

Pinus maximinoi er furutegund ættuð frá Mexíkó og Mið-Ameríku (El Salvador, Gvatemala, Hondúras) í 1.500 til 2.400 m. hæð. "P. maximinoi" verður 15–30 m há.
Örbylgjur

Örbylgjur eru rafsegulbylgjur með bylgjulengd á milli 1 millimetra og 1 metra. Bylgjurnar eru lengri en innrautt ljós en styttri en útvarpsbylgjur.

Örbylgjur eru mikið notaðar í tækni, svo sem til að hita mat í örbylgjuofnum, í fjarskiptabúnaði eins og Wi-Fi, ratsjármælingum, samskiptum við gervihnetti, stjörnuskoðun, og eindahröðlum.
Sandfura

Sandfura (fræðiheiti: "Pinus strobus") er furutegund ættuð frá austurhluta Norður-Ameríku. Þar finnst hún frá Nýfundnalandi í Kanada vestur í gegn um svæði Vatnanna miklu til suðaustur Manitoba og Minnesota, Bandaríkjunum, og suður eftir Appalasíufjöllum og efri Piedmont til nyrst í Georgíu og kannski mjög sjaldan á hærri svæðum í norðaustur Alabama. Tréð er fylkistré Ontaríó.
Thomas Willis

Thomas Willis (27. janúar 1621 – 11. nóvember 1675) var enskur læknir sem vann brautryðjandi starf á sviði líffærafræði, taugalækninga, og geðlækninga. Hann var einn af stofnendum Konunglega breska vísindafélagsins.

Æviágrip.

Thomas fæddist í Wiltshire-héraðinu á Englandi. Þegar hann var 10 ára missti hann móður sína og bjó hann þá einn með föður sínum, þangað til að hann gifti sig aftur. Thomas var konungssinni og á árum borgarastríðsins var hann sviptur eignarétti af bújörð fjölskyldunar sem var nærri Oxford. Árið 1640 byrjaði hann að starfa sem læknir hjá Karli I Englandskonungi. Hann útskrifaðist úr háskóla árið 1642 eftir átta ára skólagöngu. Eftir það starfaði hann við lækningar í bænum Abingdon við Oxford.

Thomas bjó síðar á Mertonstræti sem er í miðbæ Oxford á árunum 1657 til 1667. Á þeim árum gaf hann út tvö mikilvæg verk í læknisfræði sem heita "De Fermentatione" og "De Febribus". Ritin komu út árin 1656 og 1659. Frá 1660 til dauðadags var Thomas prófessor í náttúruvísindum við Oxford.
Sixteen Candles

Sixteen Candles er bandarísk kvikmynd frá árinu 1984.
Sveinn skytta

Sveinn skytta er skáldsaga eftir danska rithöfundinn Carit Etlar. Bókin kom út á frummálinu árið 1853 undir titlinum Gøngehøvdingen og fjallar um sagnapersónuna Svend Poulsen Gønge. Sagan gerist um miðja sautjándu öld í stríði milli Danmerkur og Svíþjóðar 1657-58 þegar Svíar hafa ráðist inn í Danmörku með ofurefli liðs og varnir Danmerkur eru í molum og fátækir almúgamenn undir forustu Sveins skyttu herja á innrásarliðið.

Teiknarinn Poul Steffensen (1866-1923) myndskreytti söguna um 1890.

Sagan um Svein skyttu var framhaldssaga í Nýjum kvöldvökum árið 1950-1952. Halldór Þorsteinsson og Helgi Valtýrsson þýddu. Bókin var síðar gefin út af Iðunni í bókaflokknum Sígildar sögur Iðunnar.
Hænsnaprjón

Hænsnaprjón er prjónastíll sem kom fyrst fram í Danmörku eftir 1973. Prjónakonan Kirsten Hofstätter gaf út þrjár bækur um hænsnaprjón og kom sú fyrsta út árið 1973. Upphaflega gaf hún fyrstu bókinni nafnið "Strikkemanifestet". Hún reyndi að fá bókina gefna út af vinstrisinnuðu útgáfufyrirtæki Røde Hane en það taldi efnið ekki nógu alvarlegt til að gefa bókina út. Hún stofnaði því eigin bókaútgáfu og gaf henni í háði nafnið Røde Hane (rauð hænsni) en breytti því síðar í Hønsetryk og nafni bókarinnar í Hønsestrik. Boðskapur bókarinnar var að slíta sig frá hinum niðurnjörvuðu prjónahefðum og gera prjón aðgengilegt fyrir alla. Hofstätter hvatti til að allir gætu prjónað og ættu að prjóna eins og hver og einn vildi. Það ættu ekki að vera skilyrði um að endurtaka sérstakar mynstursamsetningar. Peysur og annað prjónles sem prjónað er eftir hugmyndum Hofstätter er mjög litríkt og prjónafólk gefur ímyndunaraflinu lausan tauminn. Árið 1978 kom út bók um hænsnaprjón á ensku eftir Kirsten Hofstätter.

Bækurnar um hænsnaprjónið voru innlegg í kvennabaráttu og endurspegluðu uppreisn 68-kynslóðarinnar á móti normum. Hænsnaprjón var vinsælt meðal kvenna í kvenréttindabaráttu milli 1970 og 1980. Hænsnaprjón var andóf gegn garnframleiðendum sem seldu uppskrift og garn saman og hefðbundnum prjónabókum með fastmótuðum og óbreytanlegum uppskriftum. Hænsnaprjón var vanalega prjónað úr ull og einnig úr garnafgöngum og oftast á hringprjón. Litasamsetning braut oft reglur um hvaða litir pössuðu saman. Stundum var nafn eða yfirlýsing prjónuð í flíkina.
Ólafur Grímur Björnsson

Ólafur Grímur Björnsson (fæddur 1944) er íslenskur vísindamaður í lífefnafræði og lífeðlisfræði. Hann er tíður gestur á Þjóðarbókhlöðunni og því alþekktur meðal íslenskra háskólanema.

Hann lærði læknisfræði við Háskóla Íslands og lauk svo doktorsgráðu í lífefnafræði við Háskólann í London 1982. Rannsóknir hans hafa einkum snúist um efnaskipti fituefna. Hann starfaði við rannsóknir í London frá 1977–1984, við hinn virta Pennsylvaníuháskóla í Bandaríkjunum 1984–1989, og svo við Oxford-háskóla í Bretlandi 1989–1994. Frá 1994 starfaði hann um tíma við vísindi við lífeðlisfræðideild Háskóla Íslands.

Faðir Ólafs, Dr. Björn Sigfússon (1905–1991), gegndi í 30 ár embætti forstöðumanns háskólabókasafnsins (það sem í dag er Þjóðarbókhlaðan). Ólafur tók saman ritverk föður síns og hafði umsjón með útgáfu þeirra árið 2004, greinarnar voru um 500 talsins og snerust helst um sögu og forníslenskar bókmenntir.

Margir af bræðrum Ólafs hafa líka starfað við rannsóknir við Háskóla Íslands: Sveinbjörn Björnsson er eðlisfræðingur og var rektor Háskóla Íslands 1991–1997, Helgi Björnsson er jöklafræðingur, og Sigfús Björnsson er prófessor.
Handknattleiksárið 2017-18

Handknattleiksárið 2017-18 var keppnistímabilið í íslenskum handknattleik sem hófst haustið 2017 og lauk vorið 2018. Eyjamenn urðu Íslandsmeistarar í karlaflokki en Framstúkur í kvennaflokki.

Kvennaflokkur.

Úrvalsdeild.

Framstúlkur urðu Íslandsmeistarar í meistaraflokki kvenna. Keppt var í átta liða deild með þrefaldri umferð. Því næst tók við úrslitakeppni fjögurra efstu liða. Neðsta liðið féll niður um deild en næstneðsta liðið tók þátt í umspili með þremur liðum úr næstefstu deild.

1. deild.

KA/Þór sigraði í 1. deild og fór beint upp í úrvalsdeild. Liðin í öðru til fjórða sæti fóru í úrslitakeppni ásamt næstneðsta liði úrvalsdeildar um laust sæti. Keppt var í níu liða deild með tvöfaldri umferð.

Bikarkeppni HSÍ.

Fram sigraði í bikarkeppninni. Munurinn í úrslitaleiknum var sá mesti í sögu keppninnar.

"8-liða úrslit"

"Undanúrslit"

"Úrslit"
Sjálfsofnæmissjúkdómur

Sjálfsofnæmissjúkdómur kemur fram þegar ónæmiskerfi líkamans ræðst á eðlilegan hlut af sjálfum sér. Til eru um 80 mismunandi gerðir af sjálfsofnæmissjúkdómum og geta sjúkdómarnir beinst að flestum hlutum líkamans. Algeng einkenni sjálfsofnæmissjúkdóma er vægur hiti og þreytutilfinning. Einkennin koma oft í köstum.

Ástæðan er oftast óþekkt. Sumar gerðir líkt og rauðir úlfar geta verið algengir í fjölskyldum, sumar gerðir koma fram eftir sýkingu eða annarra umhverfisþátta. Dæmi um algenga sjálfsofnæmissjúkdóma eru: sykursýki af gerð 1, MS-sjúkdómurinn, húðsjúkdómurinn sóri "(psoriasis)", liðagigt, rauðir úlfar, Hashimoto-sjúkdómur (veldur vanvirkum skjaldkirtli), Graves-sjúkdómur (veldur ofvirkum skjaldkirtli), og glúteinóþol. Oft getur verið erfitt að greina þessa sjúkdóma.

Meðferð við sjálfsofnæmissjúkdómum reynir að draga úr einkennum, en nær ekki að lækna sjúkdóminn. Oft eru bólgueyðandi verkjalyf og ónæmisbælandi lyf notuð. Í sumum tilfellum eru mótefni gefin í æð.

Í Bandaríkjunum eru um 7% fólks með sjálfsofnæmissjúkdóm og koma einkennin oftast fram hjá fullorðnum. Þessir sjúkdómar eru algengari í konum en körlum.
Jórvík (flugfélag)

Flugfélagið Jórvík var íslenskt flugfélag sem starfaði frá 1997 til 2003. Höfuðstöðvar þess voru í Reykjavík en auk leiguflugs sinnti félagið um tíma áætlunarflugi til Vestmannaeyja og Patreksfjarðar. Eftir að það hætti störfum lauk reglubundnu farþegaflugi til Patreksfjarðar.
Flugslysið við Arnarnes

Flugslysið við Arnarnes varð 11. janúar 1987 þegar farþegaflugvél frá Flugfélaginu Erni, með einkennistafina TF-ORN, lenti í sjónum út af Arnarnesi í minni Skutulsfjarðar í Ísafjarðardjúpi með þeim afleiðingum að flugmaðurinn, sem var einn um borð, lést.

Slysið.

Vélin var af gerðinni Piper Chieftain og var að koma úr skoðun frá Akureyri. Kl 19:48 um kvöldið hafði flugmaðurinn samband við Ísafjarðarflugvöll og lét vita að hann væri yfir Reykjanesskóla og væri að hefja aðflug. 8 mínútum seinna hafði hann aftur samband við flugvöllinn. Flugvallarstarfsmaðurinn staðfesti sambandið en heyrði ekki frekar frá flugvélinni. Á svipuðum tíma sáu menn á rækjubát flugvélina út af Arnarnesi fljúga lágt yfir bátinn og hverfa svo í élin. Varðskipið Óðinn, sem statt var við Æðey, heyrði í neyðarsendi rétt fyrir kl 20:00 og nam sendinguna í um 20 mínútur. Hófst strax umfangsmikil leit og flugvélar Varnarliðsins og Flugmálastjórnar, ásamt þyrlu Landhelgisgæslunar héldu þegar af stað vestur. Rétt fyrir kl 22:00 um kvöldið nam Óðinn á nýjan leik veikar sendingar frá neyðarsendinum. Um kl 22:45 fundu leitarmenn brak úr vélinni á floti untan við Arnarnes auk þess sem olíubrák sást á sjónum. Rétt fyrir miðnætti fannst hálfur vængur á floti, norðaustan við svonefnda togarabauju. Þegar leitarmenn í bátnum hugðust ná vængnum og koma honum um borð í Óðin fundu þeir lík flugmannsins. Hann hét Stefán Páll Stefánsson, 38 ára gamall, og lét eftir sig eiginkonu og þrjú börn.

Þetta var önnur vélin sem Flugfélagið Ernir missti á tveimur árum en hún hafði verið keypt í stað þeirrar sem fórst í Ljósufjöllum 5. apríl 1986.
Héruð Spánar

Héruð Spánar (spænska: "provincias") eru alls 50. Núverandi skipan þeirra er frá 1978 en uppruna þeirra má rekja til ársins 1833.

Sjö sjálfsstjórnarsvæði Spánar samanstanda aðeins af einu héraði: Asturias, Baleareyjar, Kantabría, La Rioja, Madrid, Múrsía og Navarra. Flest héruðin eru samnefnd höfuðborg þeirra.

Afríkulendurnar Ceuta, Melilla og Plazas de soberanía eru ekki hluti af neinu héraði.
Dofruætt

Dofruætt (latína: "Schaereriaceae") er lítil ætt fléttna sem inniheldur aðeins sex tegundir í einni ættkvísl. Tvær tegundir af dofruætt lifa á Íslandi, krónudofra og tíguldofra.

Tegundir af dofruætt eiga það sameiginlegt að vera hrúðurfléttur sem lifa á grjóti, hafa svart forþal og svartar askhirslur þar sem askgróin eru glær, einhólfa og hnöttótt eða sporbaugótt.